Document ID: 32009R0975

РЕГЛАМЕНТ (ЕО) № 975/2009 НА КОМИСИЯТА
от 19 октомври 2009 година
за изменение на Директива 2002/72/ЕО относно материали и предмети от пластмаси, предназначени за контакт с храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (1), и по-специално член 5, параграф 2 от него,
като има предвид, че:
(1)
В Директива 2002/72/ЕО на Комисията от 6 август 2002 г. относно материали и предмети от пластмаси, предназначени за контакт с храни (2) се установява списък на Общността с мономери и други изходни вещества, които могат да бъдат използвани при производството на материали и предмети от пластмаси. Неотдавна Европейският орган за безопасност на храните (наричан по-долу „Органът“) изготви положително научно становище за нови мономери и изходни вещества и вследствие на това е целесъобразно те да бъдат включени в съществуващия списък.
(2)
Директива 2002/72/ЕО също така съдържа списък на Общността с добавки, които могат да бъдат използвани при производството на материали и предмети от пластмаси. Неотдавна Органът изготви положително научно становище за нови добавки и вследствие на това е целесъобразно те да бъдат включени в съществуващия списък.
(3)
Поради това Директива 2002/72/ЕО следва да бъде съответно изменена.
(4)
Съгласно член 4, параграф 1 от Директива 2002/72/ЕО списъкът с добавки на Общността, включен в приложение III към посочената директива, ще се превърне в позитивен списък от 1 януари 2010 г. Вследствие на това заглавията в приложение III към посочената директива следва да не препращат повече към „непълен“ списък на добавките.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения II, III, IVa, V и VI към Директива 2002/72/ЕО се изменят съгласно приложения I-V към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 октомври 2009 година.

Labels: 3
0
1
17